[Foto’s] Reusebotsing toe veldbrand se rook sig verswakFoto: Verskaf. Nagenoeg 20 motors was Vrydagmiddag in ŉ reusebotsing in die Springs-omgewing betrokke as gevolg van swak sig wat deur ŉ veldbrand veroorsaak is. Nick Dollman, woordvoerder van Netcare 911, het gesê die voorval het op die N17-snelweg naby die Tonk Meter-afrit in Ekurhuleni plaasgevind. “Dit blyk die veldbrand langs die pad het veroorsaak dat daar ŉ groot hoeveelheid rook oor die pad gehang het. Motoriste kon skielik nie sien nie en het aan beide kante van die snelweg teen mekaar gebots,” het Dollman verduidelik. Volgens Dollman was daar twee hooftonele, een aan elke kant van die pad. “Verskeie nooddienste het op die talle noodoproepe reageer.” Volgens Dollman is talle motoriste in die ongeluk beseer. “Ons het na verskeie pasiënte omgesien, insluitend ŉ vrou (48) wat in haar bakkie vasgekeer was. Die brandweer is ingeroep en het meganiese toerusting gebruik om haar uit die bakkie te bevry.” Volgens Dollman was haar toestand van so ’n aard dat die mediese helikopter al ontbied is toe sy nog in die bakkie vasgekeer was. “Sy het ongelukkig aan haar beserings beswyk toe die paramedici haar op die draagbaar plaas. “ Ander pasiënte is na nabygeleë hospitale vervoer vir verdere mediese behandeling. Die polisie ondersoek die voorval.